Karl Hammerstedt

Karl Eugen Hammerstedt (1903–1960) var en mekaniker, fagforeningsmann og NKP-politiker fra Porsgrunn. Han var stortingsrepresentant for valgkretsen Kjøpstedene i Telemark og Aust-Agder fylker i én periode 1945–49.Terje Nordby (red.): Storting og regjering 1945–1985. Biografier, Kunnskapsforlaget 1985.

Hammerstedt utdanna seg ved treårig teknisk aftenskole. Han var lærling på sykkelfabrikk og på bilverksted og var seinere ansatt i flere bilfirma. Årene 1928–1949 var han ansatt som mekaniker, seinere som rørlegger ved Norsk Hydro på Herøya og ved Eidanger salpeterfabrikk. Han var sekretær i Herøya Arbeiderforening i flere perioder og formann i 1945. Han var medlem av representantskapet i Norsk Kjemisk Industriarbeiderforbund i 1945 og av representantskapet i LO fra 1945 til 1949.

Hammerstedt var medlem av Porsgrunn bystyre 1935–40, og igjen i det midlertidige bystyret etter freden i 1945. Han blei valgt inn på Stortinget i det første etterkrigsvalget, da NKP fikk 11 mandater. Her var han medlem av protokollkomiteen. 

Fra 1950 til 1960 arbeidde han som forbundssekretær i Landsforeningen for Hjerte- og Lungesyke, ei forening han hadde vært formann for fra 1947 til 1949. Han døde på Vardåsen tuberkulosesanatorium.
 Referanser 

 Eksterne lenker 


Kategori:Stortingsrepresentanter fra NKP
Kategori:Stortingsrepresentanter for kjøpstedene i Telemark og Aust-Agder
Kategori:Stortingsrepresentanter 1945–1949
Kategori:Lokalpolitikere i Porsgrunn
Kategori:NKP-politikere i Telemark
Kategori:Norske fagforeningspersoner
Kategori:Norske foreningspersoner
Kategori:Personer fra Porsgrunn kommune